
בלעם ובחירה
יהל גאם
שיח לשבת בלק
אנו מוצאים אצל חז"ל הקבלות בין בלעם לאברהם אבינו ובין בלעם למשה רבנו – כלומר, לאישיות הפותחת מחד (אברהם הוא הרי העברי הראשון), ומאידך, לאישיות החותמת של הופעת הישראליות בעולם (ממשה אפשר כבר לדבר על עם ישראל ועל קיום של תורה ומצוות). 

בלעם מתואר אצל חז"ל כנביא במעלת משה שקם מאומות העולם. אך מה בדבר ההקבלה לאברם אבינו, שאנו רואים במסכת אבות ובמדרשים (מעבר לדמיון במאורעות כמו 'חבישת החמור'), עד לכינוי תלמידיו של...? מה פשר הכפילות בהשוואות?

הייתי רוצה להציע ולומר שדמיונו של בלעם לאברהם הוא בהיות שניהם נביאים לה' בין עובדי עבודה זרה. על אף שאברהם הוא אבינו אנו מכונים תלמידיו לעניין עבודת המידות, בעיקר בכל הקשור ליחסי האדם הפרטי והמקום. בדומה לכך, תלמידי בלעם הם אלה שדומים לו בעבודת המידות וביחסים בינם לבין הקב"ה. בניגוד לכך משה ונבואתו יחודיים בכך שכוננו את עם ישראל בעת מתן תורה. אין אנו קרויים תלמידיו של משה רבנו ולכל היותר אנו 'לומדי תורתו'. בעצם לא יכול היה להיות אחרת – בחירת עם ישראל היא ייחודית, לא תיתכן תורה אחרת מעם ה' ("אני ה' לא שניתי וגו'").    

ובאמת מה היא עיקר נבואתו של בלעם אם לא אישור הבחירה בעם ישראל, הודעת ההסכמה האלהית ממקור חיצון, נכרי, לברית בין הקב"ה לישראל? במובן זה בלעם הוא אכן היפוכו של משה אך הבחירה עצמה איננה מאפשרת סימטריה בין הנביא לקוסם...

לא כן בדמיון לאברהם אבינו – כאן מתגלה אישיותו הפרטית של בלעם, השונה בתכלית השינוי מאישיותו הפרטית של אברהם אבינו: קוסם הנשכר לקלל, בעל עין רעה רוח גבוהה ונפש רחבה. זהו כישלון במישור הפרטי של עבודת המידות, אולי הוא המוביל להיאחזות באופוזיציה לבחירה, בניגוד ליתרו. בלעם נותר בהתנגדותו לעם ישראל ומייעץ לבלק את עצותיו. בלעם מבכר להישאר הקוסם של האומות. כנביא, הוא אנוס לקבל את הבחירה בעם ישראל – אך לא כאדם. כאדם הוא רשאי ללכת בשרירות לב כדרך כל בשר.

